
БУРГАС





Д О К Л А Д Н А    З А П И С К А
ОТ ДИМИТЪР НИКОЛОВ НИКОЛОВ
КМЕТ НА ОБЩИНА БУРГАС

Относно: Отдаване под наем за срок от пет години на нежилищни обекти – частна общинска собственост, разположени на първи етаж в сградата на „Автогара Юг“, гр. Бургас чрез провеждане на публичен търг с тайно наддаване



УВАЖАЕМИ ОБЩИНСКИ СЪВЕТНИЦИ,
	Община Бургас е собственик на масивна двуетажна сграда - „Автогара Юг“, отразена с идентификатор 07079.618.1060.1 по КККР на град Бургас, изградена в УПИ I в кв.2 по плана на ЦГЧ, гр. Бургас, за която е съставен Акт № 8331/15.03.2016 г. за частна общинска собственост. 
С Решение, прието по т. 42, подточка 2 от дневния ред на проведеното на 26.11.2015 г. заседание (Протокол № 3), Общински съвет – Бургас е дал съгласие част от цитираната сграда, представляваща Туристически информационен център, с обща площ 39.60 кв.м., разположен на партерен етаж, да бъде предоставена за управление и стопанисване на ОП „Туризъм“. 
[bookmark: to_paragraph_id564777]Съгласно разпоредбата на чл. 56, ал. 2 от Наредба № 33 от 3.11.1999 г. за обществен превоз на пътници и товари на територията на Република България, обн., ДВ, бр. 101 от 23.11.1999 г., последно изм. и доп. ДВ, бр. 60 от 07.07.2020 г., собственикът на автогара предоставя под наем площ или помещение на желаещите физически и юридически лица, отговарящи на изискванията на чл. 2, ал. 1 от цитираната наредба, за откриване на гишета за продажба на билети, а в чл. 53а, ал.1 от същата е указано, че собствениците на автогари са длъжни да допускат срещу заплащане автобусите, включени в списъка по чл. 52, ал. 3, т. 2, на лицата по чл. 2, ал. 1, в чиито утвърдени маршрутни разписания е включена съответната автогара.
Видно от писмо наш вх.№ 53-00-31/20.01.2023г. на директора на ОП „Туризъм“ и ОП „Транспорт“, част от площта на Туристически информационен център(ТИЦ), находящ се в Автогара Юг и стопанисван от ОП „Туризъм“, е подходящ за обособяване на две нови помещения, които да бъдат използвани за продажба на билети. Това се налага и от факта, че наличните свободни помещения- каси са изчерпани, а е налице проявен интерес от страна на фирми- превозвачи, опериращи на територията на автогарата, за наемане на нови такива.
Ето защо, от общата площ на Туристически информационен център, в размер на 39.60 кв. метра, е отделено пространство от 5.38 кв. метра, съответно за каса №13- 2.74 кв. метра и за каса №14- 2.64 кв. метра.
С оглед доброто управление и стопанисване на общинската собственост, e целесъобразно същите да бъдат отдадени под наем, чрез провеждане на публичен търг с тайно наддаване.
	Началната тръжна месечна наемна цена за отдаване под наем на обектите се определя съгласно Приложение № 7 за размера на базисните наемни цени за 2022 г. от Наредбата за определянето и администрирането на местните такси и цени на услуги на територията на Община Бургас, приета с решение на Общински съвет - Бургас по т. 2, Протокол № 21/20.12.2016 г., последно изм. и доп. с решение на Общински съвет – Бургас по т.1 (Протокол №33/22.02.2022 г.), във връзка с чл.7, ал.2 от Методика за формиране на цените за ползване на автогари, както и пределните цени за автогарово обслужване, утвърдена със Заповед № РД-08-357/26.07.2019 г. на Министъра на транспорта, информационните технологии и съобщенията, както следва: 
	1.За каса № 13, находяща се в град Бургас, „Автогара Юг” -120.00 лева(сто и двадесет лева), без ДДС.
	2. За каса № 14, находяща се в град Бургас, „Автогара Юг”  - 115.00 лева(сто и петнадесет лева), без ДДС.
	Предвид предназначението на обектите – за продажба на билети, право да участват в търга, следва да имат само лица, отговарящи на изискванията на чл. 2, ал. 1 и чл. 53а, ал.2 от Наредба № 33 от 3 ноември 1999 г. за обществен превоз на пътници и товари на територията на Република България, a именно: физически или юридически лица, регистрирани като търговци, които притежават лиценз за извършване на обществен превоз на пътници, в чиито утвърдени маршрутни разписания е включена Автогара „Юг“.
С оглед спазване разпоредбата на чл. 22, ал. 3 от Закона за автомобилните превози, собствениците на автогари да прилагат еднакви критерии спрямо всички превозвачи и създаване условия за лоялна конкуренция, е необходимо кандидатите за участие в търга да нямат действащи договори за отдаване под наем на каса в касовия салон на сградата на „Автогара Юг“. Предвид разпоредбата на чл. 53а, ал.2 от Наредба № 33 от 3 ноември 1999 г. за обществен превоз на пътници и товари на територията на Република България, която задължава собствениците на автогари да осигурят места или помещения за продажба на билети, както и помещенията, с които разполагаме е необходимо да се постави и ограничение към участниците така че да не могат да сключат договор за повече от едно помещение.  
Описаните каси №№ 13 и 14 не са включени в Раздел IV „Общински нежилищни имоти за отдаване под наем чрез провеждане на публично оповестен търг/конкурс“ на Годишната програма за управление и разпореждане с общинската собственост на Община Бургас за 2022 г., поради което същата следва да бъде допълнена с горепосочените каси. 
Предвид изложеното, предлагам на Общински съвет - Бургас, на основание чл.21, ал.1, т.8 от Закона за местното самоуправление и местната администрация, чл.14, ал.2 от Закона за общинската собственост, чл.18, ал.1 и чл.23, ал.1 от  Наредбата за реда за придобиване, управление и разпореждане с общински имоти и вещи, приета от Общински съвет – Бургас, да вземе следните

Р  Е  Ш  Е  Н  И  Я:

І.  Допълва Годишната програма за управление и разпореждане с общинската собственост на Община Бургас за 2022 г. в раздел  ІV. „Общински  нежилищни  имоти  за отдаване под наем чрез провеждане на публично оповестен търг/конкурс“, т.1. „Нежилищни помещения/обекти за отдаване под наем“, приета по т.2 от дневния ред на проведеното на 07.04.2022 г. заседание на Общински съвет - Бургас /Протокол № 36/, с нови две подточки, както следва: 
Нова т.9. Каса № 13, находяща се в град Бургас, „Автогара Юг“
Нова т.10. Каса № 14, находяща се в град Бургас, „Автогара Юг“
II. Да се отдадат под наем, за срок от 5 /пет/ години, чрез провеждане на публичен търг с тайно наддаване, следните нежилищни обекти - частна общинска собственост, представляващи:
	1. Каса № 13, с площ 2.74(две цяло и седемдесет и четири стотни) кв. метра, разположена на първи етаж в сградата на „Автогара Юг“, актувана с Акт № 8331/15.03.2016 г. за частна общинска собственост, при граници на обекта: север –главен коридор; изток – каса №14; юг – ТИЦ; запад – южен изход на Автогара Юг, предназначен за търговска дейност – каса за билети, с начална тръжна месечна наемна цена в размер на 120.00 лева(сто и двадесет лева), без ДДС.
	2. Каса № 14, с площ 2.64 (две цяло и шестдесет и четири стотни) кв. м, разположена на първи етаж в сградата на „Автогара Юг“, актувана с Акт № 8331/15.03.2016 г. за частна общинска собственост, при граници на обекта: север – главен коридор; изток – ТИЦ; юг – ТИЦ; запад – каса №13, предназначен за търговска дейност – каса за билети, с начална тръжна месечна наемна цена в размер на 115.00 лева(сто и петнадесет лева), без ДДС.
	III. В търга могат да участват само лица, отговарящи на изискванията на чл. 2, ал. 1 и чл. 53а, ал.2, от Наредба № 33 от 3 ноември 1999 г. за обществен превоз на пътници и товари на територията на Република България, обн., ДВ, бр. 101 от 23.11.1999 г., а именно: физически или юридически лица, регистрирани като търговци, които притежават лиценз за извършване на обществен превоз на пътници, в чиито утвърдени маршрутни разписания е включена Автогара „Юг“ и нямат действащи договори за отдаване под наем на каса в сградата на „Автогара Юг“. 
	Участниците в търга могат да сключат договор само за едно помещение.  

Приложение:
1. Писма с рег.№ 53-00-31/20.01.2023г. на директора на ОП „Туризъм“ и ОП „Транспорт“
2. Акт № 8331/15.03.2016 г. за частна общинска собственост
3. Схема на каси №№13 и 14

